ห่วงใยควายน้ำและเกษตรกร ปศุสัตว์เร่งช่วยเหลือควายทะเลน้อย พัทลุง อย่างต่อเนื่อง
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ มีความเป็นห่วงควายน้ำและเกษตรกรที่เดือดร้อน โดยเร่งให้กรมปศุสัตว์ดำเนินการให้การช่วยเหลืออย่างต่อเนื่องและยั่งยืน โดยอธิบดีกรมปศุสัตว์ มอบหมายให้นายสัตวแพทย์ชัยวัตน์ โยธคล รองอธิบดีกรมปศัตว์ ลงพื้นที่พบปะเกษตรกรผู้เลี้ยงควายทะเลน้อย ร่วมกับนายวิญญ์ สิทธิเชนทร์ รองผู้ว่าราชการจังหวัดพัทลุง ผู้แทนของผู้ว่าราชการจังหวัดพัทลุง พร้อมมอบหญ้าอาหารสัตว์พระราชทาน จำนวน 8,000 กิโลกรัม ยาบำรุงยาถ่ายพยาธิ แร่ธาตุเวชภัณฑ์ น้ำยาฆ่าเชื้อให้กับตัวแทนเกษตรกร ผลการตรวจทางห้องปฏิบัติการทางโลหิตวิทยาในเลือดกระบือทะเลน้อยที่ประสบปัญหาสุขภาพ โดยศูนย์วิจัยและพัฒนาการสัตวแพทย์ภาคใต้ ยืนยันได้ว่ากระบือมีภาวะโลหิตจางที่ไม่ได้เกิดจากการติดเชื้อ สอดคล้องกับประวัติการขาดอาหาร สรุปปัญหาสุขภาพของกระบือทะเลน้อย จังหวัดพัทลุง ตามที่มีรายงานข่าวในขณะนี้ไม่ได้เกิดจากโรคติดเชื้อ/โรคระบาด การแก้ไขปัญหามี 3 ระยะคือ ระยะสั้น ระยะกลาง ระยะยาว สำหรับระยะสั้น ที่เร่งด่วนคือ การช่วยเหลือด้านอาหารสัตว์และฟื้นฟูสุขภาพแก่ควายดังกล่าว จะบูรณาการทีมเจ้าหน้าที่ของกรมปศุสัตว์และของคณะสัตวแพทย์ มหาวิทยาลัยสงขลานครินทร์ ดำเนินการอย่างเร่งด่วนระยะกลาง ส่งเสริมให้เกษตรผู้เลี้ยงควายรวมกลุ่ม จัดองค์กรเพื่อประสานงานการพัฒนาการเลี้ยง ปรับปรุงพันธุ์ด้วยผสมเทียมและสนับสนุนพ่อพันธุ์คุมฝูง ลดปัญหาเรื่องการผสมเลือดชิด สร้างอาสาปศุสัตว์ประจำกลุ่ม สร้างเครือข่ายแจ้งข่าวสารและเตือนภัย ระยะยาว จัดทำคอกพักสัตว์จุดอพยพ ในยามน้ำในทะเลน้อยมีระดับสูง สำหรับบริหารจัดการดูแลควายของแต่ละกลุ่ม